Charlotte Broman Mølbæk (SF), 2023-05-02:
Tak for det, formand.
Det her lovforslag er jo en videreudvikling er en af de første sejre, jeg opnåede, da jeg var nyvalgt tilbage i 2019.
Faktisk startede sagen for mit vedkommende allerede under valgkampen i 2019, hvor jeg stillede op til Folketinget.
Første gang var til et lille borgermøde eller vælgermøde ude i Langå, hvor en mor rakte hånden op og spurgte: Hvad skal jeg gøre?
Min datter bliver snart 18 år.
Kan det passe, at fordi hun har svær epilepsi, skal hun sendes på et pasningssted, eller også skal jeg være vågen 24 timer i døgnet?
Hvad gør vi ved det?
Derfor var det jo en rigtig stor sejr, at vi så hurtigt derefter faktisk fandt et flertal og fandt nogle midler til, at vi kunne tilbyde overvågning om natten også efter det 18. år.
Derefter fulgte en masse mærkelige forhandlinger.
For det blev lidt bittersødt, da vi skulle ind og udmønte, hvor mange af de her borgere der faktisk kunne få mulighed for at få den her overvågning.
Nogle meget mystiske beregninger viste, at nærmest et trecifret millionbeløb faktisk var krævet, for at vi kunne tilbyde de her borgere, at de fik den her hjælp, på trods af at vi vidste, at det var et relativt lille antal borgere, det handlede om.
Det er faktisk noget, vi ved noget om; dem kan man meget nemt tælle.
Men alligevel insisterede man på, at det var et trecifret millionbeløb, der skulle til, hvis vi skulle give det til hele borgergruppen uden aldersbegrænsning.
Derfor indvilligede vi med armen på ryggen i at indgå en aftale om, at der lå en aldersgrænse med en dispensationsmulighed, som også var noget arbitrær i sin formulering.
For der stod, at man kunne få en dispensation, hvis en læge vurderede, at det unge menneske ville dø inden for et par år.
Det er en ret vild formulering i et lovforslag.
Heldigvis havde gode kræfter ret i, at der var penge nok.
Med de 60 mio. kr., vi fandt på det tidspunkt, var der faktisk penge nok til at udvide til hele den her borgergruppe.
Jeg synes, det er rigtig dejligt, at man har den erkendelse.
Men jeg må også sige, at jeg er ærgerlig i min grundvold over, at vi først står her i 2023 og kan nå til den konstatering.
Den konstatering kunne vi have nået til under forhandlingerne.
Jeg overvejer, om der ikke er noget helt galt med beregningerne; dem har vi flere gange haft nogle armlægninger omkring.
Særlig når vi gerne vil forbedre tingene for mennesker med handicap, støder vi ind i de her beregninger med trecifrede millionbeløb, som lukker døren for, at vi kan løfte området og skabe de forbedringer, der reelt set er behov for.
Så med de ord vil jeg hermed forberede ministeren på, at der muligvis kan komme nogle spørgsmål, når ministeren træder herop.
Dem håber jeg at ministeren måske også vil kommentere på.
Jeg synes, at det vigtigt, at vi også bruger det som en værdifuld læring.
Og jeg vil selvfølgelig glæde mig over, at vi i dag kan udvide kredsen til alle de her borgere; det synes jeg er det mindste, vi kan gøre.
Men forhåbentlig bliver vi klogere og bedre til at rykke hurtigere på tingene, når der reelt set er et politisk flertal og vi har fundet pengene til det.
Så lad os da se at komme ud over rampen og få hjælpen ud til de mennesker, det handler om, og som virkelig har brug for det, for i mellemtiden er der nogle mennesker med omfattende handicaps og deres familier, der har stået i nogle rigtig svære situationer.
Vi støtter selvfølgelig op om forslaget.
Og så skal jeg hilse fra Radikale Venstre, som også bakker op.